*****

ΚΑΝΟΝΙΣΜΟΣ (ΕΟΚ) αριθ. 1219/84 ΤΗΣ ΕΠΙΤΡΟΠΗΣ

της 30ής Απριλίου 1984

για την κατάταξη εμπορευμάτων στη διάκριση 64.02 Β του Κοινού Δασμολογίου

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 97/69 του Συμβουλίου της 16ης Ιανουαρίου 1969 περί της λήψεως μέτρων για την ομοιόμορφη εφαρμογή της ονοματολογίας του Κοινού Δασμολογίου (1), όπως τροποποιήθηκε τελευταία από την πράξη προσχωρήσεως της Ελλάδας, και ιδίως το άρθρο 3,

Εκτιμώντας:

ότι, για να εξασφαλιστεί η ομοιόμορφη εφαρμογή της ονοματολογίας του Κοινού Δασμολογίου, πρέπει να θεσπιστούν διατάξεις σχετικές με τη δασμολογική κατάταξη των «espadrilles» , πάνινων υποδημάτων, τα οποία έχουν εξωτερικό πέλμα από κανναβένιο σχοινί του οποίου:

α) το εμπρόσθιο, κεντρικό και οπίσθιο τμήμα, ή

β) το εμπρόσθιο (περιλαμβανομένου του τμήματος που βρίσκεται κάτωθεν του μεταταρσίου του μεγάλου δακτύλου) και οπίσθιο τμήμα,

καλύπτονται από καουτσούκ ή τεχνητή πλαστική ύλη (κατά 35 % ή περισσότερο της συνολικής επιφανείας του εξωτερικού πέλματος)·

ότι το Κοινό Δασμολόγιο, που έχει προσαρτηθεί στον κανονισμό (ΕΟΚ) αριθ. 950/68 του Συμβουλίου (2), όπως τροποποιήθηκε τελευταία από τον κανονισμό (ΕΟΚ) αριθ. 1018/84 (3), αναφέρει στην κλάση 64.02 «υποδήματα έχοντα το εξωτερικόν πέλμα εκ δέρματος φυσικού, τεχνητού ή ανεσχηματισμένου» καθώς και « υποδήματα (έτερα των της κλάσεως 64.01) μετά πέλματος εξωτερικού εκ καουτσούκ ή εκ τεχνητής πλαστικής ύλης» και στην κλάση 64.04 «υποδήματα μετά πέλματος εξωτερικού εξ άλλων υλών (σχοινίου, χαρτονίου, υφάσματος, πιλήματος, ειδών καλαθοπλεκτικής, κλπ.)»· ότι τα προαναφερθέντα εμπορεύματα είναι δυνατό να καταταγούν στις εν λόγω κλάσεις·

ότι η διαφορά μεταξύ των προϊόντων που υπάγονται είτε στη μία είτε στην άλλη δασμολογική κλάση έγκειται ουσιαστικά στα χαρακτηριστικά των εξωτερικών πελμάτων· ότι τα πέλματα των οποίων τα πιο εκτεθειμένα στη φθορά τμήματα καλύπτονται από καουτσούκ ή από τεχνητή πλαστική ύλη, αποκτούν, αν ληφθεί υπόψη η χρήση τους, χαρακτηριστικά πελμάτων από καουτσούκ ή από τεχνητή πλαστική ύλη εφόσον παρουσιάζουν εφάμιλλη προς αυτά στερεότητα και ανθεκτικότητα·

ότι, κατά συνέπεια, τα ανωτέρω υποδήματα με την ονομασία «espadrilles» υπάγονται, δυνάμει του γενικού κανόνα 3 στοιχείο β) που εφαρμόζεται για την ερμηνεία της ονοματολογίας του Κοινού Δασμολογίου, στην κλάση 64.02, υπό τη διάκριση 64.02 Β·

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Ονοματολογίας του Κοινού Δασμολογίου,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Τα πάνινα υποδήματα «espadrilles» τα οποία έχουν εξωτερικό πέλμα από κανναβένιο σχοινί, του οποίου:

α) το εμπρόσθιο, κεντρικό και οπίσθιο τμήμα, ή

β) το εμπρόσθιο (περιλαμβανομένου του τμήματος που βρίσκεται κάτωθεν του μεταταρσίου του μεγάλου δακτύλου) και οπίσθιο τμήμα,

καλύπτονται από καουτσούκ ή τεχνητή πλαστική ύλη (κατά 35 % ή περισσότερο της συνολικής επιφανείας του εξωτερικού πέλματος) κατατάσσονται στην ακόλουθη διάκριση του Κοινού Δασμολογίου:

64.02 Υποδήματα έχοντα το εξωτερικόν πέλμα εκ δέρματος φυσικού, τεχνητού ή ανεσχηματισμένου. Υποδήματα (έτερα των της κλάσεως 64.01) μετά πέλματος εξωτερικού εκ καουτσούκ ή εκ τεχνητής πλαστικής ύλης:

Β. Έτερα.

Άρθρο 2

Ο παρών κανονισμός αρχίζει να ισχύει την εικοστή πρώτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 30 Απριλίου 1984.

Για την Επιτροπή

Karl-Heinz NARJES

Μέλος της Επιτροπής

(1) ΕΕ αριθ. L 14 της 21. 1. 1969, σ. 1.

(2) ΕΕ αριθ. L 72 της 22. 7. 1968, σ. 1.

(3) ΕΕ αριθ. L 107 της 19. 4. 1984, σ. 1.